25.10.2022 г.
BG
Официален вестник на Европейския съюз
L 275/75
РЕШЕНИЕ ЗА ИЗПЪЛНЕНИЕ (ЕС) 2022/2053 НА КОМИСИЯТА от 18 октомври 2022 година относно искането за регистрация на европейската гражданска инициатива под наслов „Европейска гражданска инициатива за веганска храна“ съгласно Регламент (ЕС) 2019/788 на Европейския парламент и на Съвета (нотифицирано под номер С(2022) 7418) (само текстът на английски език е автентичен)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз, като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него, като има предвид, че: (1)
На 30 август 2022 г. в Комисията беше подадено искане за регистрация на европейска гражданска инициатива под надслов „Европейска гражданска инициатива за веганска храна“.
(2)
Целта на инициативата, изразена от организаторите, е „веганската алтернатива изрично да стане винаги налична на частни и обществени места, където се продават храни и напитки в Европа“.
Европейската гражданска инициатива за ВЕГАНСКА ХРАНА е насочена към веганите и към всички, които зачитат правото на веганска алтернатива, и цели предприемане на действия във връзка с изменението на климата чрез улесняване на предлагането на храни на растителна основа на потребителите в ЕС в тяхното ежедневие.
Лишеният от жестокост вегански режим на хранене не предполага експлоатация и умъртвяване на животни и така съответства на възникващата колективна осведоменост за правата на животните.
Освен това веганският режим на хранене способства за промяна на територията чрез избора на производствени и трудови дейности, структури и логистика с по-малко замърсяване.
Европейската гражданска инициатива за ВЕГАНСКА ХРАНА има за цел въвеждането със закон на веганската алтернатива при продажбата на храни и напитки на обществеността в Европа с надеждата, че участието на европейските граждани ще доведе до приемането на закон на ЕС с големи ползи за планетата, като например смекчаване на кризата в областта на климата, изчезването на диви видове и обезлесяването, по-добро използване на земята, защита на морския живот, премахване на разхищението на храни и недохранването.“
(3)
В приложение и допълнителен документ се предоставят подробности относно предмета, целите и контекста на инициативата, като се посочват и описват подробно причините за подкрепа на инициативата.
Организаторите твърдят, че предоставянето на веганската алтернатива при продажбата на храни и напитки на обществеността на частни и обществени места позволява да се улесни достъпът до веганската алтернатива и да се подпомогне борбата с кризата в областта на климата чрез увеличаване на потреблението на храни на растителна основа и намаляване на разходите за храна.
Според организаторите „улесняването на предлагането на веганска храна в публичния и частния сектор за продажба на храни и напитки може да доведе до по-малко замърсяване от емисии на CO2, по-здравословна околна среда, по-ниско потребление на вода и по-малко страдание за животните“.
(4)
Що се отнася до целта на инициативата за въвеждане на правно задължение за операторите на пазара на дребно на храни и напитки да предлагат вегански продукти, Комисията има правомощието да представи предложение за правен акт въз основа на член 114 от ДФЕС.
Освен това, доколкото инициативата може да засегне или да изисква приемане на специфични мерки в рамките на общата селскостопанска политика, Комисията има правомощието да представи предложение за правен акт въз основа на член 43 от ДФЕС.
(5)
С оглед на това нито една от частите на инициативата не попада явно извън обхвата на правомощията на Комисията да представя предложение за правен акт на Съюза за целите на прилагането на Договорите.
(6)
Това заключение не засяга оценката на това дали конкретните материалноправни условия, необходими, за да може Комисията да предприеме действия, включително съответствието с принципите на пропорционалност, субсидиарност и съвместимост с основните права, ще бъдат изпълнени в този случай.
(1) ОВ L 130, 17.5.2019 г., стр. 55.